長平箭頭歌
作者：李賀
朝代：唐

paragraphs: 漆灰骨末丹水沙，淒淒古血生銅花。
白翎金簳雨中盡，直餘三脊殘狼牙。
我尋平原乘兩馬，驛東石田蒿塢下。
風長日短星蕭蕭，黑旗雲溼懸空夜。
左魂右魄啼肌瘦，酪瓶倒盡將羊炙。
蟲棲雁病蘆筍紅，迴風送客吹陰火。
訪古汍瀾收斷鏃，折鋒赤璺曾刲肉。
南陌東城馬上兒，勸我將金換簝竹。